**IZVANUČIONIČKA NASTAVA**

**Izvanučionička nastava** oblik je nastave koji podrazumijeva ostvarivanje planiranih programskih sadržaja izvan školske ustanove. U izvanučioničku nastavu ubrajamo: školske izlete, školske ekskurzije, terensku nastavu, školu u prirodi, posjete kinu, kazalištu, galeriji i drugoj ustanovi te druge slično organizirane oblike poučavanja i učenja izvan škole.

Cilj **izvanučioničke (terenske)** nastave jest učenje otkrivanjem u neposrednoj životnoj stvarnosti, u kojemu se učenici susreću s prirodnom i kulturnom okolinom, ljudima koji u njoj žive i koji su utjecali na okolinu.

Rad izvan škole potiče radost otkrivanja, istraživanja i stvaranja, utječe na stvaranje kvalitetnih odnosa unutar odgojno-obrazovne skupine te potiče intelektualne sposobnosti.

Izvanučionička se nastava koristi mogućnošću interdisciplinarnoga povezivanja sadržaja različitih nastavnih predmeta. Prednost takva oblika nastave jest lakše i brže učenje.

Bitno je temeljito planiranje aktivnosti izvan učionice s jasno osmišljenim ciljevima i zadaćama.

Najčešći su oblici izvanučioničke nastave školski izleti, školske ekskurzije te program škole u prirodi.

**Terenska nastava** jedan je od oblika izvanučioničke nastave. Potiče intelektualnu radoznalost (otkrivanje, istraživanje, stvaranje...) te utječe na stvaranje kvalitetnih odnosa unutar odgojno-obrazovne skupine.

**Ciljevi terenske nastave jesu:**

– učenje otkrivanjem u neposrednoj životnoj stvarnosti

– upoznavanje učenika s prirodnom i kulturnom baštinom

– upoznavanje s ljudima koji žive u određenome okruženju

– učenje o utjecajima na okolinu i sl.

Terenska nastava može biti jednosatna ili višesatna, poludnevna, jednodnevna i višednevna s obzirom na vremenske okvire trajanja. S obzirom na broj uključenih predmeta, može biti jednopredmetna ili višepredmetna. Kod višepredmetne terenske nastave najčešće se radi o korelaciji među nastavnim predmetima te se koristi mogućnošću interdisciplinarnoga povezivanja sadržaja različitih predmeta, što olakšava učenje.

Za terensku nastavu i terenski rad učitelj izrađuje izvedbeni plan i program koji obuhvaća odgojno-obrazovne ciljeve, ishode učenja, nastavna sredstva, oblike rada, metode, tehnike i postupke istraživanja, načine i oblike praćenja te elemente i kriterije vrednovanja ostvarenih ciljeva i ishoda.

Odgojno-obrazovni ciljevi i ishodi učenja u terenskoj nastavi i terenskome radu proizlaze iz nacionalnoga kurikuluma, predmetnih kurikuluma i nastavnoga programa pojedinih nastavnih predmeta.

U redovnoj nastavi taj je oblik rada nažalost premalo zastupljen iako se smatra jednim od najučinkovitijih metoda rada jer se radi o stjecanju iskustva iz *prve ruke*, a izvorna stvarnost osnova je rada.

Smatram da bi jedan od dobrih načina učenja bio poticanje povezivanja gradskih i seoskih škola. To bi dalo mogućnost rada u novome prostoru u drukčijim uvjetima, što bi sigurno djecu veselilo: dolazak seoske djece u gradsku školu i npr. jedan sat nastave u učionici svojih gradskih prijatelja nakon ili prije obilaska obilježja grada, dok bi taj isti dan gradska djeca boravila u njihovoj seoskoj školi, njihovu razredu i upoznavala obilježja sela. Zajedničko druženje na nekome izletu poticalo bi i razvijalo komunikaciju među vršnjacima na bolji način nego što su npr. razne društvene mreže.

|  |  |
| --- | --- |
| osnovna škola:  | školska godina:  |
| učiteljica/učitelj:  | razred: 3. | nadnevak:  |  redni broj sata:  |
| PRIPREMA ZA IZVOĐENJE TERENSKE NASTAVE  |
| NASTAVNO PODRUČJE /NASTAVNA TEMA:  | VODE U ZAVIČAJU  |
| NASTAVNA JEDINICA:  | **VODE STAJAĆICE – ŽIVI SVIJET** |
| KLJUČNI POJMOVI:  | vode stajaćice, lokve, bare, jezera; živi svijet u njima i uz njih  |
| VRIJEDNOSTI:  | **1. znanje**2. solidarnost3. ekološka svijest4. odgovornost |
| KOMPETENCIJE:  | **1. komunikacija na materinskome jeziku**2. inicijativnost i poduzetnost, kreativnost3. učiti kako učiti4. socijalna i građanska kompetencija5. kulturna svijest i izražavanje |
| CILJ SATA:  | Spoznati biljni i životinjski svijet voda stajaćica. |
| OBRAZOVNA POSTIGNUĆA:  | imenovati biljke i životinje koje žive u stajaćicama i uz njih; uočavati i pratiti promjene u prirodi i njihov utjecaj na život toga biljnog i životinjskog svijeta; uočavati utjecaj čovjeka na prirodu; bogatiti rječnik |
| ISHODI UČENJA:  | Imenuje i objašnjava obilježja živoga svijeta voda stajaćica, primjenjuje znanje na konkretnim zadatcima.  |
| ZADATCI NASTAVE: a) obrazovni (materijalni) b) funkcionalnic) odgojni | a) utvrditi biljke i životinje voda stajaćica u našemu zavičaju: nabrojiti ih, imenovati, navesti njihova obilježja (izgled, boje, oblik); prepoznati glasanje određenih životinja (žaba); razlikovati obalu jezera i bare; uočiti povezanost biljnoga i životinjskoga svijeta voda stajaćica i tekućica b) uočiti uzročno-posljedične veze – biljni i životinjski svijet; razvijati sposobnosti logičkoga zaključivanja, promatranja, uočavanja, opisivanja; poticati razvoj usmenoga izražavanja; razvijati kreativnost u likovnome izražavanjuc) razvijati ljubav prema prirodi i svijest o potrebi zaštite prirode; razvijati odgovornost u individualnome radu, u paru ili skupini |
| NASTAVNE METODE:  | usmeno izlaganje, razgovor, crtanje, praktični rad |
| OBLICI NASTAVE:  | frontalni rad (F), individualni rad (I), rad u skupini (S), rad u paru (P)  |
| NASTAVNI IZVORI, SREDSTVA I POMAGALA:  | izvorna stvarnost, likovne mape, ljepilo, tempere, računalo, projektor, rešeto, pijesak  |
| KORELACIJA:  | Tjelesna i zdravstvena kultura, Hrvatski jezik, Likovna kultura, Matematika  |
| MEĐUPREDMETNE TEME:  | **1. Osobni i socijalni razvoj**2. Zdravlje, sigurnost i zaštita okoliša3. Učiti kako učiti4. Uporaba informacijske i komunikacijske tehnologije**5. Građanski odgoj i obrazovanje** |

|  |
| --- |
| PLAN PLOČE  **VODE STAJAĆICE U NAŠEMU ZAVIČAJU**  lokve močvara (Mrtvica) jezera (Abesinija, šljunčara)  male, presušuju veće, ne presušuje najveća, ne presušuju 1. Biljke: trstika, šaš, perunika, lopoč, lokvanj, vrba
2. Životinje: žabe, ribe, kornjače, kukci (komarci, vilin konjic), divlje patke, labudovi

Jezera su umjetna.Nastala su iskapanjem šljunka i pijeska.  |

|  |  |
| --- | --- |
| PRETHODNA PRIPREMA:  | pripremiti pribor za likovni, fotoaparat, računalo, projektor, dogovor s IGM-om Šljunčara (tvrtka na čiji ćemo prostor doći), nastavni listić, nekoliko kantica tla, pijeska i šljunka, termometar  |

|  |  |  |
| --- | --- | --- |
| REALIZACIJA TERENSKE NASTAVE – okoliš škole (močvara) i naselje Trstenik ili Svibovski Otok  | aktivnosti za učenike | oblik rada(I, F, P, S),trajanjeaktivnosti  |
| 1. UVOD

Razgovor o vodama stajaćicama: koje sve postoje, koja su im obilježja (ponavljamo gradivo) – današnji nam je zadatak upoznati biljni i životinjski svijet takvih voda u našemu zavičaju.Dva razredna odjela dijelimo u dvije skupine – jedna odlazi s jednom učiteljicom / jednim učiteljem do močvare, a druga na jezera. | izlaganje, objašnjavanje  | I, F(5 min) |
| 1. POLAZAK IZ ŠKOLE

**A SKUPINA: Močvara Mrtvica** Šetnja do obližnje močvare. Promatramo površinu vode – nije velika, velikim je dijelom prekrivena žabokrečinom – vodenim algama (zelena boja). Učenici bilježe sve što vide i čuju. *Što mislite, je li životinjski svijet u vodi bogat?* (Nije jer je površina mala.)Učiteljica/učitelj mjeri termometrom temperaturu vode – učenici zapisuju temperaturu. Promatraju obalu – razgovor o biljnome svijetu koji uočavaju uz obalu (trstika, šaš, perunika – izduljeni listovi, oštri), na samoj površini vode (lopoč – bijeli cvijet, lokvanj – žuti cvijet), vrbe na obali. Uočava se teže kretanje po obali – zaraštena je – treba biti oprezan. Slušaju: čuje se zujanje kukaca. *Koje životinje vidimo?* (Komarci, vilin konjic, vretenac, žabe u velikome broju.) *Na koju bismo životinju mogli naići, a koja voli toplinu, žabe, a skriva se u travi i na drveću?* (Zmiju.)Zato se krećemo pažljivo po utabanome putu. *Koja se ptica hrani žabama?* (Roda i čaplja.) *To su ptice koje bismo mogli ovdje vidjeti.*Skreće se pozornost na zagađenost okoliša. *Tko je krivac?* (Čovjek.)Upozoriti na štetu koju takvo neprimjereno odlaganje otpada može izazvati – ozljedu čovjeka ili životinje, izvor je zaraze (odbačena hrana i uginule životinje), a neki se otpad ne razgrađuje – ostaje zauvijek.**B GRUPA – Jezera Abesinija ili šljunčara** Šetnja do jezera. Tumačenje kako su navedena jezera nastala – iskapanjem šljunka i pijeska kao građevnoga materijala tijekom duljega vremenskog razdoblje. Vidimo stroj koji vadi šljunak, bager. On grabi tlo te ga sipa na velika rešeta koja ga prosijavaju – ostaje šljunak. Nakon još sitnijega prosijavanja ostaje čisti pijesak. Na dnu se nalaze ostatci drveća staroga i po nekoliko tisuća godina. Da se stroj ne bi oštetio, brinu se ronioci. Kratko upoznavanje s roniocima i njihovom opremom. Promatramo površinu vode – golema je. Čini se duboka i čista – bistra (upozoravamo da se ne smije piti). Učenici bilježe sve što vide i čuju. *Što mislite, je li životinjski svijet u vodi bogat?* (Da.) *Što mislite, čega ima najviše?* (Riba.) *Koje ribe žive u našim jezerima? Je li netko išao u ribolov?* (Šaran, štuka, som, smuđ, cvirgla.) *Mogli biste vidjeti i koju bezopasnu zmiju. Čuju se žabe, cvrkut ptica. Možemo vidjeti uz vodu tragove kornjače* (ako ne – napomenuti da ih ovdje ima). Učiteljica/učitelj mjeri termometrom temperaturu vode – učenici zapisuju temperaturu. Promatraju obalu. Razgovor o biljnome svijetu koji uočavaju uz obalu – nema ga previše: trstika, šaš, perunika (izduljeni listovi, oštri). Uz obalu raste drveće: vrbe, topole. Šetamo – treba biti oprezan da se ne poskliznemo i ne padnemo u vodu. Slušamo: čuje se zujanje kukaca. *Koje životinje vidimo?* (Komarci, vilin konjic.) *Koja se ptica hrani žabama?* (Roda i čaplja.) *Zadnjih godina na jezera dolaze labudovi i tu se gnijezde. Možemo vidjeti i divlje patke.* *Što mislite, je li ovdje više biljnoga i životinjskoga svijeta u vodi i na obali ili oko močvare? Što je tomu razlog?* (Čovjek svojim djelovanjem narušava i biljni i životinjski svijet.)Skreće se pozornost na zagađenost okoliša. *Tko je krivac?* (Čovjek.)Upozoriti na štetu koju takvo neprimjereno odlaganje otpada može izazvati – ozljedu čovjeka ili životinje, izvor je zaraze (odbačena hrana i uginule životinje), a neki se otpad ne razgrađuje – ostaje zauvijek.Prije odlaska uzimamo nekoliko kantica šljunka i tražimo lijepe kamenčiće za rad na satu likovne kulture.1. TJELESNA I ZDRAVSTVENA KULTURA

Dječje igre s trčanjem. 1. POVRATAK U ŠKOLU
2. OBROK
3. LIKOVNA RADIONICA

Temperama oslikavaju kamenčiće – oblutke.  | promatraju, uočavaju, razlikuju, broje, kreću seslušajupromatraju, uočavaju, razlikuju, broje, kreću se, slušajukretanje sa zadatkomkreativnost | I, F(45 min) F, I, P, S45 min30 minI, F, S20 min  |
| RAD NAKON IZVOĐENJA TERENSKE NASTAVE 1. Razgovor i sređivanje dojmova1. SAŽIMANJE I UOPĆAVANJE

Gledamo snimljene kadrove 1. i 2. skupine – uočavanje razlika i sličnosti između močvare i jezera te sličnosti i različitosti biljnoga i životinjskoga svijeta. Uspoređujemo izmjerenu temperaturu vode. *Zašto je močvara toplija?* Rješavanje nastavnih listića – podijeljeni su u četiri skupine; svaka skupina ima kratku priču o nekoj biljci ili životinji – moraju otkriti rješenje (svaki član skupine lijepi priču u bilježnicu):1. žaba
2. som
3. vrba
4. lokvanj.
5. STVARALAČKI RAD

Napisati na koji bi način oni uredili jezera u našemu kraju za posjetitelje. | zapažanje, objašnjavanje, logičko zaključivanječitanje, pisanje, razmišljanje i zaključivanje  | I, F, S15 min |

NASTAVNI LISTIĆI

|  |
| --- |
| 1. Pripadam vodozemcima – živim i u vodi i na tlu. Razlikujem se od drugih vodozemaca po tome što nemam rep. Tijelo mi je zdepasto, pokriveno je glatkom, golom i mekanom kožom, najčešće sam zelene boje. Volim se odmarati na listu lokvanja. Odlično skačem. Krekećem. Nema me samo na Sjevernome polu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |
| --- |
| 1. Riba sam. Imam izduženo tijelo, široko i zdepasto. Na prednjemu dijelu lagano je spljošteno, a na stražnjemu dijelu u razini repne peraje. Koža nema ljusaka, a prekrivena je sluzi koja daje ljepljiv izgled. Prepoznatljiv sam po brkovima.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |
| --- |
|  1. Drvo sam. Rastem na vlažnim područjima kao što su bare i jezera, oko ribnjaka. Rastem kao grm ili manje drvo. Jako sam rasprostranjena. Mogu biti i tužna – onda su moje grane okrenute prema tlu. Od mojih se grančica pletu košare, a u proljeće su moje grane prepune malih baršunastih cvjetića sive boje. Zovete ih cica-mace.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |
| --- |
| 1. Cvijet sam koji raste na površini stajaćih voda. Korijen mi je na dnu, u mulju. Imam dvojake [listove:](http://sh.wikipedia.org/wiki/List) podvodne (tanke i prozračne) i plivajuće (velike, čvrste, smještene na dugačkim drškama). [Cvjetovi](http://sh.wikipedia.org/wiki/Cvet) su mi izrazito žuti, krupni i mirisni. Cvatem od travnja do rujna. Zovu me još i žuti lopoč.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |